
U radu se analiziraju pučka imena blagdana svetoga Martina 
na širokom hrvatskom govornom području, tj. u čakavštini, 
štokavštini i kajkavštini, uključujući i dijasporu. Blagdanska se 
imena ponajprije analiziraju s dijalektološkoga aspekta, u okvi- 
ru pojedinih hrvatskih narječja i dijalekata. Također se analizira 
dio nazivlja izvedenoga iz blagdanskog imena ili iz svečeva 
imena. Usto se s etnolingvističkoga stajališta analiziraju fraze- 
mi, uzrečice i poslovice, te pojedini toponimi motivirani sve- 
čevim imenom. Analiza se većim dijelom temelji na građi koju 
je autorica rada prikupila osobnim terenskim istraživanjem, a 
manjim dijelom na primjerima ekscerpiranim iz literature. 


Ključne riječi: sveti Martin, blagdanska imena, martinjsko nazivlje, frazem, poslovica, 
uzrečica, čakavština, štokavština, kajkavština 


Sveti Martin, zaštitnik Francuske, stoljećima je jedan od popularnijih svetaca u Ka- 
toličkoj crkvi. Rođen je na prostoru na kojem danas žive potomci sudionika velikoga hr- 
vatskog egzodusa u zapadnu Ugarsku u 16. stoljeću. Danas je to grad u jugozapadnoj 
Mađarskoj u blizini kojega su sela nastanjena Hrvatima, odakle su se mnogi preselili u sam 
grad. Hrvati u polutisućljetnoj dijaspori taj grad nazivaju Sambotel', a Mađari Szombately. 
U prošlosti je to bila rimska Sabaria, u kojoj se Martin oko g. 315. rodio kao sin rimskoga 


!  Egzonim Sambotel bio je uvriježen i među Hrvatima u Hrvatskoj u doba Austro-Ugarske Monarhije. 


Zabilježio ga je npr. u 17. stoljeću Ivan Belostenec u svom, u to vrijeme rukopisnom rječniku, koji je u idućem 
stoljeću tiskan. U dijelu Belostenčeva rječnika u kojem je hrvatski jezik izvor, a latinski jezik cilj, hrvatskoj natu- 
knici Sambotel pridodaje latinski ekvivalent Sabaria (usp. Vulić 1999b: 133). Taj je grad zabilježen kao Sambotel 
iu izdanju kantuala Cithara octochorda, tiskanog u Zagrebu 1757. 

tribuna. Budući da je austrijska pokrajina Gradišće (Burgenland) u neposrednoj blizini 
Sambotela, sveti je Martin zaštitnik te pokrajine, pa se njegov blagdan (11. studenoga) 
svečano obilježava u čitavom Gradišću. Tako npr. Hrvati u Gerištofu u srednjem Gradi- 
šću u Austriji vele da im je sveti Martin zemaljski patrućn (tj. zaštitnik zemlje, odnosno 
pokrajine u kojoj žive), a npr. Hrvati u selu Mienovu, također u srednjem Gradišću, vele: 
Toga smo si odibrali za patrućna. On je bil rođen va Sambotišli. Budući da je sv. Martin 
bio rođen na današnjem mađarskom prostoru, nije začudno što je njegovo ime utkano u 
imena triju hrvatskih naselja u Mađarskoj. To je u mađarskom Pomurju Sumarton (mađ. 
Totszenmarton), zatim Martinci u mađarskom dijelu Podravine (mađ. Fels6szentmarton) 
te u mađarskom dijelu Baranje Semartin (mađ. Alsoszentmarton). Doduše, semartinski su 
se Hrvati uglavnom iselili ili izumrli, pa je danas to mjesto većinom naseljeno Romima 
(usp. Franković 2012: 166). Ojkonimi u Hrvatskoj također svjedoče o štovanju sv. Martina 
u prošlosti, npr. Sveti Martin pod Okićem, Martinovo Selo blizu Jelenja, Martinšćica na 
Cresu, Sumartin na Braču itd., itd. 

U katoličkoj se hagiografiji sveti Martin ističe kao prvi svetac koji je imao svoj blag- 
dan premda nije bio mučenik, nego se istaknuo svojim milosrdnim djelima, biskupskom 
službom i kršćanskim životom (usp. Antolović 1980: 115; Blazović 1997: 56). Taj dugo- 
vječni svetac u 4. je stoljeću poslije Krista svojim uzornim kršćanskim životom bio uzor 
svojim suvremenicima. O njegovoj važnosti za razvoj zapadnoeuropskoga redovništva be- 
nediktinac Augustin Blazović, Hrvat iz austrijskoga Gradišća, piše: “Ali Martin je i kao 
biškup ostao redovnik. U blizini Toursa je postavio kloštar. Ov samostan Marmoutier i 
spomenuti Ligugć bišu zipke zapadnoga rednovničtva. Kasnije su ove samostane preuzeli 
benediktinci. Sveti Benedikt je jako poštovao svetoga Martina i mu je u Montecassinu 
posvetio svetišće" (usp. Blazović 1997: 56-57). 

Koliko je u nekom narodu bilo uobičajeno štovanje pojedinoga sveca, među inim ned- 
vojbeno svjedoče različiti toponimi, poslovice, uzrečice, frazemi, te osobito pučka imena 
njegova blagdana, kao i različiti nazivi izvedeni iz blagdanskoga imena, ili iz svečeva 
imena. I površno poznavanje te tematike jasno pokazuje da su najčešće pučke inačice blag- 
danskoga imena Martinje i Martinja, naravno, u različitim fonološkim inačicama, zavisno 
o fonološkim značajkama narječja, dijalekta i organskoga idioma u kojem se rabe. Morfo- 
loške inačice Martinja i Martinje nastale su preobrazbom, tj. poimeničenjem nekadašnjih 
odnosnih pridjeva. Nekadašnji pridjevi Martinja i Martinje bili su izvedeni od osnove sve- 
čeva imena, tj. od osnove Martin- starim sufiksima -ja i -je za tvorbu odnosnih pridjeva, pa 
Martinja i Martinje zapravo znače “Martinova? i “Martinovo". Ti su odnosni pridjevi nekoć 
bili dijelom dvočlanoga imena, kojega je drugi dio bio imenica. Ako je to bila imenica 
srednjega roda, kao npr. slavlje ili svečevanje ili proštenje, odnosno proščenje i dr., odno- 
sni je pridjev bio u srednjem rodu, tj. Martinje. Ako je pak drugi dio dvočlanoga imena 
bila imenica ženskoga roda, kao npr. svetkovina, fešta, fiera i dr., odnosni je pridjev bio u 
ženskom rodu. Zbog težnje za kratkoćom izričaja, s vremenom se imenički dio dvočlanoga 
imena počeo izostavljati, a to je opet rezultiralo poimeničenjem odnosnih pridjeva Mar- 
tinja i Martinje, koji su se počeli rabiti kao imenice, konkretnije kao blagdanska imena. 
Budući da su se imenice ženskoga roda tipa fešta, fiera rabile na čakavskom govornom 

području, u čakavštini je blagdansko ime redovito ženskoga roda, tj. Martinja. Kajkavci, 
a često i štokavci, rabili su dvočlana imena s imenicom u srednjem rodu, pa se u njihovim 
dijalektima i mjesnim govorima kao blagdansko ime obično rabi blagdansko ime Martinje, 
nastalo poimeničenjem nekadašnjega pridjeva srednjega roda. 

Među čakavskim govorima realizacija ženskoga roda Martinja najzastupljenija je 
u govorima čakavskoga ikavsko-ekavskoga dijalekta, ali u nekoliko fonoloških inačica. 
Najčešće se realizira kao Martinja, npr. u središnjoj Istri u Orbanićima kraj Žminja (usp. 
Kalsbeek 1998: 488), na području Ceranšćine jugozapadno od Žminja; u brojnim mjesnim 
govorima na otoku Krku, npr. u Omišlju, Njivicama, Dubašnici, gradu Krku, Svetom Vidu, 
Dobrinju, Garici, Vrbniku; na otoku Rabu, npr. u Banjolu; u Velom Ižu na otoku Ižu, na 
otočiću Ošljaku kraj Zadra?. Navedeni primjeri pokazuju da je ta inačica rasprostranjena 
duž čitavoga područja čakavskoga ikavsko-ekavskoga dijalekta na Jadranu. U polutisuć- 
ljetnoj hrvatskoj dijaspori u austrijskom Gradišću i zapadnoj Mađarskoj govornici čakav- 
skoga ikavsko-ekavskoga dijalekta također rabe tu realizaciju, ali sa specifičnim, nešto 
sporijim izgovorom kratkoga naglaska, pa se govori Mart'inja, npr. u srednjem Gradišću u 
Frakanavi, Dolnjoj Pulji, Velikom Borištofu, Gerištofu, Filežu, Bajngrobu u srednjem Gra- 
dišću, te npr. u Pajngrtu, Rasporku, Klimpuhu, Cindrofu, Trajštofu i Bielom Selu u sjever- 
nom Gradišću, također u Undi u zapadnoj Mađarskoj, te Čunovu i Jandrofu u Slovačkoj. 
U Grobniku pak, u zaleđu Rijeke, rabi se inačica s prednaglasnom dužinom, tj. Martinja 
(usp. Lukežić i Zubčić 2007: 361), a isto tako npr. u Novom Vinodolskom (usp. Sokolić- 
Kozarić i Sokolić-Kozarić 2003: 129). Na fonološkoj je razini zanimljivo ime Mert'inja 
koje se npr. rabi u Longitolju, Mučindrofu i Šuševu u austrijskom Gradišću te u Židanu i 
Prisiki u zapadnoj Mađarskoj. Ta se inačica razvila iz imena Martinja. Budući da samo- 


*_ Blagdanska imena, uz koja nije naveden izvor, prikupila sam vlastitim terenskim istraživanjem: u Klim- 
puhu u Gradišću u kolovozu 1989., u Pinkovcu u Gradišću u srpnju 1990.; u Banjolu na Rabu u kolovozu 1990.; 
u Tkonu na Pašmanu u listopadu 1990.; u Komiži na Visu u svibnju 1991.; u Frakanavi u lipnju 1991.; u Novom 
Selu u Gradišću u srpnju 1991.; u Svetom Petru u Šumi u središnjoj Istri te u Podravskim Sesvetama u svibnju 
1992.; u Jelsi i Starom Gradu na Hvaru u srpnju 1992.; u Filežu u Gradišću u kolovozu 1992.; u Trajštofu, Ve- 
likom Borištofu, Doljnjoj Pulji, Bandolu, Rupišću i Čembi u Gradišću, te u Undi, Židanu, Plajgoru i Prisiki u 
zapadnoj Mađarskoj u srpnju 1993., u Ivancima u ogulinskom Zagorju u rujnu 1993.; u Karaševu, Klokotiću, 
Lupaku, Nermiću i Ravniku u Rumunjskoj u ožujku 1994.; u Bajngrobu, Longitolju, Mučindrofu, Malom Bori- 
štofu, Šuševu, Mienovu i Gerištofu u Gradišću u srpnju 1994.; u Bielom Selu i Pandrofu u Gradišću te u Jandrofu 
u Slovačkoj u lipnju 1995.; u Čunovu u Slovačkoj u srpnju 1995.; u Orebiću na Pelješcu u kolovozu 1995.; u 
Molvama u lipnju 1996.; na otoku Drveniku u srpnju 1996.; u Vinišćima u kolovozu 1996.; u Pajngrtu, Rasporku 
i Cindrofu u Gradišću u kolovozu 1996.; u Kruševu kraj Stoca u travnju 1997.; u Hrvatskom Grobu u Slovačkoj u 
lipnju 1997.; u Ogulinu i u Oštarijama kraj Ogulina u srpnju 1997.; u Klobuku u zapadnoj Hercegovini u kolovozu 
1997., na otočiću Ošljaku u lipnju 1998.; u Velom Ižu u studenom 1998.; u Vrbniku na Krku u kolovozu 2005., 
u Tivtu u Boki kotorskoj u srpnju 2006.; u Lastovu na otoku Lastovu u rujnu 2007.; u Cerovcu kraj Slunja te u 
Veljunu Primorskom u studenom 2010., u Trilju te u zaselku Ovrlji u Otoku kraj Sinja u lipnju 2013. Početkom 
1992. zabilježila sam primjere iz govora prognanika iz Luča u Baranji, koji su tada boravili u Zagrebu; u svibnju 
1992. primjere iz govora stanovnika Postranja u Župi dubrovačkoj, koji su tada bili u progonstvu u Pazinu u Istri, 
a u rujnu 1997. primjere iz govora hrvatskih prognanika iz Borovice kraj Vareša, koji su se nastanili u Zagrebu 
i okolici. Podatak iz Brseča zabilježio je akademik Milan Moguš. Sve potvrde s otoka Krka (osim iz Vrbnika) 
dobila sam od prof. dr. sc. Marije Turk, podatak iz Turni od prof. dr. sc. Josipa Lisca, podatak iz Radišića od prof. 
dr. sc. Milana Nosića, podatak iz Ceranšćine od prof. Oriane Matike, a podatak iz Gruda od prof. Marijane Marić. 
Svima i ovom prigodom srdačno zahvaljujem. 

glasnik /a/ nije bio naglašen, u govorima tih mjesta reducirao se pred suglasnikom /r/, pa 
se to blagdansko ime počelo izgovarati sa sekundarnim samoglasnim slogotvornim y, tj. s 
promjenom Martinja > Mrtinja. Budući da se u tim govorima u riječima sa slogotvornim 
r, uz to r artikulira svarabaktičko e, dalje je logičan razvoj bio Mrtinja > Mertinja. Znatno 
su rjeđi primjeri u kojima se uz sekundarno slogotvorno r ne artikulira svarabaktičko e, kao 
npr. u Mienovu i Malom Borištofu u srednjem Gradišću u Austriji, gdje se govori Mrt'inja. 

Blagdansko ime u ženskom rodu, izvedeno sufiksom -ja, susreće se i u govorima juž- 
nočakavskoga ikavskog dijalekta, ali znatno rjeđe nego u govorima čakavskoga ikavsko- 
ekavskoga dijalekta. Uglavnom je riječ o oazama tog dijalekta unutar područja čakav- 
skoga ikavsko-ekavskog dijalekta, kao što je npr. govor Povljane na Pagu, gdje se rabi 
blagdansko ime u ženskom rodu Martinja (usp. Tičić 2003: 48, 69; Tičić 2004: 191). Ime 
Martinja susreće se i u pojedinim govorima južnočakavskoga ikavskog dijalekta koji su 
prostorno razmjerno blizu govora čakavskoga ikavsko-ekavskog dijalekta, npr. u Tkonu 
na Pašmanu, a otok Pašman je najsjeverniji otok čakavskoga ikavskog dijalekta jer se već 
na susjednom Ugljanu govori čakavskim ikavsko-ekavskim dijalektom. Nedaleko je od 
čakavskih ikavsko-ekavskih govora i Novigrad kraj Zadra, u kojem se rabi blagdansko ime 
Martinja sa zanaglasnom dužinom (usp. Anzulović 1997: 298). Ima međutim i relativno 
prostorno udaljenijih govora u kojima se rabi blagdansko ime izvedeno sufiksom -ja, pa je 
npr. u Smokvici na Korčuli zabilježena realizacija Mratinja (usp. Baničević 2000: 41), s 
premetanjem ar > ra, tj. Martinja > Mratinja. Ime Martinja susreće se i u nekim govorima 
u južnom Gradišću u Austriji koji temeljno pripadaju čakavskomu ikavskomu dijalektu, 
premda rabe zamjenicu što, npr. u govoru sela Pinkovca. Blagdansko ime u obliku žensko- 
ga roda susrećemo i u govorima čakavskoga ekavskog dijalekta, npr. Martinja u Labinu 
u Istri (usp. Milevoj 1994: 54) ili u Kastvu (usp. Jardas 1957: 20), a rabi se i u pojedinim 
govorima čakavskoga jugozapadnog istarskoga dijalekta, npr. Martinja u Vodicama u Istri 
(usp. Ribarić 1940: 113). Općenito se može reći da je ime Martinja karakteristično za sje- 
verozapadnu čakavštinu. Pod čakavskim se utjecajem ime u obliku ženskoga roda rabi i u 
pojedinim arhaičnim štokavskim govorima u južnom Gradišću u Austriji, npr. Martinja u 
Bandolu i Martinja u Čembi (prema mojim terenskim bilješkama)?. Iznimno se blagdanska 
imena u obliku ženskoga roda rabe u novoštokavskim ikavskim govorima, npr. u Veljunu 
Primorskom, zaselku Krivoga Puta u zaleđu grada Senja, rabi se ime Mdrt(i)nja, jer je taj 
govor dugo bio ne samo pod utjecajem senjskih čakavaca nego i obližnjih kontinentalnih 
čakavaca, npr. u Brinju. Tu je zapravo ponajprije riječ o leksičkom utjecaju jer je od ča- 
kavaca preuzeto cjelovito blagdansko ime, ali je fonološki prilagođeno novoštokavskomu 
ikavskom dijalektu, pa se izgovara s novoštokavskim kratkouzlaznim naglaskom, a usto 
se slabije artikulira zanaglasni samoglasnik /i/, ili se uopće ne artikulira, što je također 
značajka tog dijalekta. 


3 Njemački slavist Siegfried Tornow zabilježio je u štokavskom Hrvatskom Cikljinu u južnom Gradišću 
ime u srednjem rodu Martinje (usp. Tornow 1989: 202), ali možda je tu riječ i o tiskarskoj pogrješci budući da je 
inače zabilježio blagdanska imena u ženskom rodu u tom istom mjestu, kao npr. Mikulina, Štefanja, Telova (usp. 
Tornow 1989: 205, 336, 343). Usto ističem da su u nedalekom Rupišću i Bandolu, kojih govori pripadaju istom 
dijalektu, sva blagdanska imena u obliku ženskoga roda, u što sam se uvjerila osobnim terenskim istraživanjem. 

Valja još spomenuti da se u pojedinim govorima u srednjem Gradišću u Austriji uspo- 
redno rabi izvedenica sufiksom -ja od svečeva imena i dvočlano blagdansko ime koje se 
sastoji od pridjeva sveti i svečeva imena, npr. u Šuševu Mert'inja i Svičti Martin, u Mie- 
novu i Malom Borištofu Mrt'inja i Svičti Mrtin. U nedalekoj Undi u zapadnoj Mađarskoj 
rabe se usporedno blagdanska imena Martinja i Sveti Martin. 

U hibridnim čakavsko-kajkavskim govorima ozaljskoga kraja susreću se blagdanska 
imena u ženskom rodu kao u čakavštini, npr. Martinja u Gornjem Prekrižju, ali i oblici u 
muškom rodu, kao npr. Mdrtinj u Ozlju (usp. Težak 1985: 493). Takova imena u muškom 
rodu zapravo su poimeničeni nekadašnji odnosni pridjevi u muškom rodu, koji su od sve- 
čeva imena bili izvedeni starim sufiksom -j, za tvorbu odnosnih pridjeva, pa Martinj znači 
*Martinov'. Stari odnosni pridjev u muškom rodu Martinj nekoć je bio dio dvočlanoga 
imena Martinj god (usp. Težak 1985: 494). Kada se to dvočlano ime skratilo na svoj prvi 
dio, odnosni pridjev, Martinj se poimeničio i postao novo (skraćeno) blagdansko ime. 

U kajkavskom je narječju najčešće ime u obliku srednjega roda Martinje, u različitim 
fonološkim inačicama. Takove su realizacije, s prednaglasnom dužinom, česte u križevač- 
ko-podravskom dijalektu, npr. Martinje u Goli u Prekodravlju (usp. Večenaj i Lončarić 
1997: 177), te u Podravskim Sesvetama i Molvama u Podravini. U Đurđevcu u Podravini 
zabilježeno je blagdansko ime u dvjema naglasnim inačicama ili, točnije, sa prednaglasnom 
dužinom i bez nje, ali redovito s premetanjem nj > jn, tj. Martijne i Martijne (usp. Maresić 
i Miholek 2011: 332). U zagorsko-međimurskom kajkavskom dijalektu također se rabi 
blagdansko ime u srednjem rodu. Prednaglasna dužina izostaje npr. u govorima pomur- 
skih Hrvata u Mađarskoj, u kojima se rabi realizacija Mart 'inje (usp. Blažeka, Nyomarky 
i Racz 2009: 153). U Gregurovcu Veterničkom rabi se naglasna inačica Martinje (usp. 
Jembrih i Lončarić 1982-1983: 60), s dugim naglaskom na prvom slogu. U goranskom se 
kajkavskom dijalektu mogu npr. susresti realizacije bez prednaglasne dužine, ali s dugim 
naglaskom na drugome slogu, npr. Martinje u Turnima kraj Delnica. 

U arhaičnim hrvatskim štokavskim govorima slavonskoga dijalekta susreću se, kao u 
kajkavštini, blagdanska imena u srednjem rodu koja su poimeničeni nekadašnji pridjevi 
sa starim sufiksom -je, npr. u ikavsko-ekavskom poddijalektu toga štokavskoga dijalekta 
u Luču u Baranji Mdrtinje, a u naglasnoj inačici Martinje u pojedinim ikavskim govorima 
šokačkih Hrvata u Bačkoj. 

U Oštarijama kraj Ogulina, kojih govor također pripada čakavskom ikavsko-ekav- 
skom dijalektu, blagdansko je ime poimeničeni pridjev u ženskom rodu, ali taj je odnosno 
pridjev bio izveden sufiksom -ova. Zato blagdansko ime glasi Martinova. Budući da je taj 
govor pod djelomičnim novoštokavskim utjecajem, taj bi utjecaj mogao objasniti i uporabu 
sufiksa -ova. Usporedno se rabi i dvočlano ime od pridjeva sveti i svečeva imena, tj. Svićti 
Martin. 

U gradskom kajkavskom varaždinskom govoru, uz staro ime Martinje koje je poime- 
ničeni nekadašnji odnosni pridjev u srednjem rodu sa starim sufiksom -je, pod utjecajem 
standardnoga jezika usporedno se počelo rabiti i novije ime, koje je također nekadašnji od- 
nosni pridjev u srednjem rodu, ali izveden sufiksom -ovo, tj. Martinovo (gen. Mart 'inovoga) 
(usp. Lipljin 2002: 391). Općenito se prepoznaje utjecaj standardnoga jezika na govore većih 

gradova, pa se npr. i u govoru grada Splita, koji temeljno pripada čakavskomu narječju, može 
čuti blagdansko ime u srednjem rodu Martinovo, usporedno s inačicom koja se sastoji samo 
od svečeva imena, tj. Martin (usp. Matoković-Dobrila 2004: 546). Potonja je vjerojatno 
nastala od blagdanskog imena koje se sastojalo od pridjeva sveti i svečeva imena, ali je 
poslije Drugoga svjetskog rata praksa izostavljanja pridjeva sveti u toponimiji i ostavljanja 
samo osobnoga imena, postupno u pojedinim govorima zahvatila i blagdanska imena koja 
su tvorena na taj način. Tako npr. u Plajgoru u zapadnoj Mađarskoj, kojega govor pripada 
čakavskomu ikavsko-ekavskomu dijalektu, vjerojatno se u doba komunizma počeo izo- 
stavljati pridjev sveti iz blagdanskog imena, pa se uvriježilo blagdansko ime Martin. Isto se 
dogodilo u Trilju u Dalmatinskoj zagori, ali budući da taj govor pripada novoštokavskomu 
ikavskomu dijalektu, rabi se blagdansko ime s novoštokavskom akcentuacijom, tj. Mdrtin. 

Inače je dvočlano ime, koje se sastoji od pridjeva sveti i svečeva imena karakteristično 
za hrvatski jug, pa se sukladno tomu najčešće susreće u jugoistočnoj čakavštini, odnosno u 
govorima južnočakavskoga ikavskog dijalekta, u kojem nalazimo različite naglasne inači- 
ce, npr. Svčti Mdrtin u Jelsi i Starom Gradu na Hvaru, u Komiži na Visu, na otoku Drveniku 
kraj Trogira, te u Vinišćima kraj Trogira, odnosno Svćti Martin u Orebiću na Pelješcu. Valja 
ipak naglasiti da je takav tip blagdanskoga imena poznat i u drugim čakavskim dijalektima, 
npr. u govoru Svetoga Petra u Šumi u središnjoj Istri, koji pripada čakavskomu ekavskomu 
dijalektu, rabi se blagdansko ime Svćti Martin. Isto tako, u sjevernom Gradišću Austriji u 
Pandrofu i Novom Selu, kojih govori pripadaju čakavskomu ikavsko-ekavskomu dijalektu, 
rabi se blagdansko ime Svićti Ma 'rtin (s dvoglasom ie u prvom dijelu imena, što je rezultat 
zatvaranja dugoga samoglasnika e). U vrlo arhaičnom štokavskom govoru otoka Lastova 
rabi se blagdansko ime Sveti Martin, s naglaskom na starom mjestu. 

Ima i primjera da je od sintagme svečevanje svetoga Martina, ostao samo genitivni 
oblik Martina kao blagdansko ime, npr. Mđrtina u temeljno čakavskom ikavsko-ekavskom 
govoru Hrvatskoga Groba u Slovačkoj, odnosno Martina u arhaičnom štokavskom govoru 
Rupišća u južnom Gradišću u Austriji. Na isti je način moglo nastati i ime Mrčtina (s pre- 
metanjem ar > ra), koje je zabilježeno u trogirskom kraju (usp. Geić 1991: 52). 

Jednostavnim pak slaganjem, u kojem je ime sveca prva osnova, a imenica dan druga 
osnova, složeno je blagdansko ime Martindan (s nultim spojnikom). Takav tip blagdanskih 
imena ponajprije je karakterističan za štokavce. U Hrvata se najčešće susreće u govorima koji 
su pod većim ili manjim utjecajem govora Srba ili drugih pravoslavaca. Tako se npr. u novo- 
štokavskom ijekavskom govoru Kruševa kraj Stoca rabi blagdansko ime Martindan, pa čak 
i inačica Mrčtindan s premetanjem ar > ra, tj. Martindan > Mratindan. Sukladna inačica 
s premetanjem, tj. Mratindan rabi se i u novoštokavskom ijekavskom govoru Postranja u 
Župi dubrovačkoj. Karaševski Hrvati u jugoistočnom Banatu u Rumunjskoj također rabe 
takav tip složenica, ali u različitim fonološkim inačicama, zavisno o refleksu poluglasa u 
pojedinom govoru, npr. Martindćin u Karaševu, Martindćn u Ravniku, Martinden u Klo- 
kotiću i Nermiću. Usporedno s takovim tipom imena, svi karaševski Hrvati redovito rabe 
i blagdansko ime Sveti Martin, tj. ime koje se sastoji od pridjeva sveti i svečeva imena. 

Pojedina mjesta u kojima žive Hrvati štokavci nemaju tradiciju, barem ne razmjerno 
noviju tradiciju obilježavanja blagdana sv. Martina, pa u takovim mjestima izostaje i pučko 

blagdansko ime. Među takovim je mjestima npr. Tivat u Boki kotorskoj, Borovica kraj Va- 
reša u Bosni, Grude, Klobuk i Radišići kraj Ljubuškoga u zapadnoj Hercegovini, Cerovac 
kraj Slunja. 

U pojedinim mjestima u Dalmaciji znalo je potrajati lijepo, gotovo ljetno vrijeme sve 
do blagdana sv. Martina (11. studenoga). Tako se npr. u već spomenutoj Povljani na Pagu 
rabi naziv martinsko lito za razdoblje lijepoga vremena između blagdana Svih svetih i 
blagdana sv. Martina (usp. Tičić 2004: 180, 191), na otoku Vrgadi kraj Šibenika martinsko 
lito (usp. Jurišić 1973: 115), a u Selcima na Braču martinovo lito. U selačkom se govoru 
taj naziv postupno onimizirao te počeo rabiti kao ime blagdana sv. Martina (usp. Vuković 
2001: 194, 204, 205; Vulić 2002: 540).+ U Smokvici na Korčuli toplo vrijeme oko blagdana 
sv. Martina naziva se mratinja lito (usp. Baničević 2000: 138). Naziv martinsko ljeto rabe 
i pojedini hrvatski pisci kada pišu standardnim jezikom. 

U hrvatskim su govorima nazivi mjeseca studenoga često motivirani blagdanom koji 
je u pojedinom kraju u tom mjesecu važan. Najčešće se nazivaju po blagdanu Svih svetih, 
ponegdje i po blagdanu sv. Katarine, ili sv. Andrije. U kontekstu ovoga rada zanimljivo je 
da se mjesec studeni ponegdje u Istri naziva po blagdanu sv. Martina. Za ilustraciju navodi- 
mo primjer martinšćak iz ikavsko-ekavskoga govora Orbanića kraj Žminja (usp. Kalsbeek 
1998: 488). U čakavskom ekavskom Labinu zabilježen je sukladan naziv martinšćak (usp. 
Milevoj 1992: 121; Milevoj 1994: 82). Potvrdu uporabe naziva martinšćak za mjesec stu- 
deni u Istri zabilježio je i jezikoslovac Petar Skok (usp. Skok 1972: 379). Na sinkronij- 
a je razini taj naziv izveden sufiksom -šćak od svečeva imena, s tvorbenom preoblikom 

“mjesec u kojem se slavi blagdan sv. Martina*. U čakavskom ekavskom Brseču u Istri rabi 
se tvorbena inačica martišnjak, koju na sinkronijskoj razini izvodimo od skraćene osnove 
sufiksom -šnjak. U čakavskom ekavskom Kastvu za mjesec studeni rabi se dvočlani naziv 
martinjski mesec (usp. Jardas 1957: 20). 

Među hrvatskim pučkim nazivima motiviranim imenom blagdana svetoga Martina, 
spomenut ćemo ovom prigodom i povijesni pojam martinščina, kao naziv za raznovrsne 
kmetske daće kojih je rok za isplatu istjecao na taj dan (usp. Mažuranić 1975: 633). Taj je 
običaj bio proširen na širem srednjoeuropskom području, npr. u Štajerskoj: “Z Martinovim 
so na Štajerskom pogosto družili rok za poravnavo najemnih in drugih dajatev" kada “so 
kmetje izročali zemljiškemu gospodu svoje davke" (Kuret 1989: 115). Isti autor opisuje 
slične dažbine i u drugim dijelovima Slovenije (usp. Kuret 1989: 115). 


“ Također je vrlo zanimljiv i dvočlani naziv /učinsko lito koji je u Vinišćima zabilježio Ivan Pažanin (usp. 
Pažanin 1996-1997: 233). Taj naziv označuje kasno ljeto koje se proteže sve do sredine listopada, pa i nešto ka- 
snije. Nazvano je po blagdanu sv. Luke, evanđelista (18. listopada). U novoštokavskim pak ikavskim govorima 
u Dalmatinskoj zagori i zapadnoj Hercegovini kasno je ljeto znatno ranije, tj. koncem rujna, oko blagdana sv. 
Mihovila (29. rujna). Zato se naziva mi(j)oljsko lito (usp. Gusić 2004: 235; Kraljević, rukopis). Taj su naziv do 
danas očuvali i bunjevački Hrvati u Bačkoj, također novoštokavski ikavci. Tomu su sukladni i klimatski uvjeti 
na sjevernom Jadranu, pa se npr. u čakavskom ikavsko-ekavskom govoru Novoga Vinodolskog kasno ljeto ta- 
kođer naziva miholjsko leto (usp. Sokolić-Kozarić i Sokolić-Kozarić 2003: 135.). Nazivi ziholjsko, lučinsko i 
martinjsko lito ilustriraju i klimatske razlike u Hrvatskoj, i to na razmjerno malom prostoru. Zanimljivo je da je 
iu središnjoj Hrvatskoj u to doba znalo biti lijepo vrijeme, pa se u temeljno čakavskom govoru zaselka Ivanci 
u Zagorju Ogulinskom (koji je pod kajkavskim i štokavskim utjecajem) rabi fonološka inačica mivoljsko Ieto (s 
promjenom miholjsko > mioljsko > mivoljsko). 

Obredno simbolično “šibanje“ djece (a ponegdje i odraslih) obično se vezuje uz blag- 
dan Nevine dječice (28. prosinca), a šiba kao dar zločestoj djeci (umjesto pravih darova) 
vezuje se uz blagdan sv. Nikole (6. prosinca). Međutim, u Hrvata u zapadnoj Mađarskoj 
zločestoj se djeci darivala šiba o blagdanu sv. Martina. Ta se šiba nazivala martinka. Taj je 
naziv izvedenica sufiksom -ka od svečeva imena. Hrvatski književnik i etnolog Ivan Hor- 
vat, koji je bio rodom iz Židana u zapadnoj Mađarskoj, u svom je radu “Praznični običaji 
i narodna vjerovanja čakavskih Hrvata u zapadnoj Madjarskoj" zabilježio ovu martinjsku 
pjesmu: 

Valjen budi Jiezuš Kristuš! 

Ovo san vam donesal sfietoga Mertina šibu, 
da vam Buog udili sriću. 

Kuliko prasčićefi tijelac 

kod je na kići lišćic! 

Imajući na umu da mnogi od njegovih hrvatskih čitatelja nisu s toga govornoga po- 
dručja i da možda teže razumiju taj tip govora, usporedno donosi i inačicu toga teksta na 
suvremenom hrvatskom standardnom jeziku: 

Hvaljen nek je Isus Krist! 

Evo sam vam donio šibu sv. Martina, 

Da vam Bog da sreće, 

Neka bude toliko praščića i teladi 

Kao lišća na grančicama! (usp. Horvat 1977: 65). 

Među frazemima u kojima se spominje sveti Martin zanimljiv je usporedbeni frazem 
nosi ka sveti Martin tikvicu, koji se rabi u Vinišćima kraj Trogira (usp. Pažanin 1996-1997: 
220). Postanak toga frazema vezan je uz običaj nošenja pića težacima i pastirima u polju. 
Bilo je važno nositi piće oprezno, da se ne prolije. Taj frazem valja razmatrati u kontekstu 
vinske komponente koja se u puku povezuje s blagdanom sv. Martina. 

Uz blagdan svetoga Martina vezan je i veći broj uzrečica i poslovica, koje se mogu 
podijeliti u nekoliko tematskih cjelina. 

U jednoj su od njih uzrečice koje taj blagdan vremenski određuju u odnosu na blagdan 
Svih svetih, tj. koje kazuju da je devet dana između ta dva blagdana. Taj se tip uzrečica 
susreće u novoštokavskim ikavskim govorima u Dalmatinskoj zagori, npr. u Trilju te u za- 
selku Ovrlja u Otoku kraj Sinja, gdje se rabi poslovica Mdrtin Svćti po Sisvetin dćin deveti. 
Budući da je čakavski govor Vinišća pod stanovitim utjecajem novoštokavaca ikavaca, 
nije začudno što se i u tom govoru susreće uzrečica Martin sveti, po Sisvetin dan deveti 
(usp. Pažanin 1996-1997: 220). U trogirskom je kraju zabilježena i u inačici Martin sveti 
po Svi svčtin dćin devčti (usp. Geić 1991: 58). U štokavskom govoru Martinaca u mađar- 
skom dijelu Podravine, koji pripada slavonskomu dijalektu štokavskoga narječja, rabi se 
poslovica Svi sveci, a Martin deveti (usp. Franković 2012: 178). U Martincima nedalekom 
kajkavskom Lukovišću, kojega je govor pod utjecajem podravskih štokavaca, zabilježena 
je poslovica Si sveti, a Martin deveti (usp. Lovkovics 2000: 119). 

Drugi tip uzrečica u toj tematskoj cjelini vremenski određuje blagdan sv. Martina kao 
blagdan koji je točno u sredini između blagdana sv. Luke i blagdana svete Barbare. Na tro- 

girskoj cakavici takova je uzrečica od Liicine do Mrdtine tri nedije. Od Mr&tine do Varine 
tri nedije (usp. Geić 1991: 52). 

U drugoj su tematskoj skupini različite poslovice, uzrečice i zapažanja koja se odnose 
na događanja u prirodi i pučku meteorologiju vezanu uz blagdan sv. Martina. Budući da 
u jugozapadnoj Hrvatskoj stabla ostaju bez lišća oko blagdana sv. Martina, u Kastvu je 
poznata uzrečica Martin je veje oklatil “Martin je staro, odnosno suho lišće otresao sa 
stabala (usp. Jardas 1957: 20). Poslovica pak Hrvata u Gradišću pokazuje vjerovanje da 
prava hladnoća počinje od blagdana sv. Martina, a time i potreba grijanja: Martin, Martin 
— oganj va kamin (“Gradišće " kalendar 2005: nepaginirano). Pomurski kajkavci u Ma- 
đarskoj, u selima Sumarton, Pustara, Serdahel, Mlinarci, imaju uzrečicu Marten na belco 
dojaše! (usp. Balažin 1998: 62; Franković 2012: 178), jer o blagdanu sv. Martina često 
pada snijeg, ili se očekuje snijeg. Snijeg o tom blagdanu poznat je i Hrvatima u Podravini, 
pa u Đurđevcu vele: Znć snćg i za Mdrtijne opasti (usp. Maresić i Miholek 2011: 332). 
Ako je hladno o blagdanu sv. Martina, Hrvati u austrijskom Gradišću nadaju se snijegu, i to 
suhom snijegu koji je koristan za usjeve. Zato vele: Mrzal čas ako Martin donese, dobro j * 
ako vreda* snigom trese; bolje jako je suh neg mokar (Naša domovina 1940: 29), odnosno 
Kad nam Martin mrzao čas donese, onda neka vred i snigom trese, ali suhim, nikada ne 
mokrim (“Gradišće " kalendar 1950: nepaginirano), ili Kad nam Martin mrzao čas donese, 
onda neka vrijed* i snigom trese, ali suhim, nikada ne mokrim (“Gradišće " kalendar 1957: 
24; 1962: 27; 1991: 29). S tim je vjerovanjem povezana i poslovica Sv. Martin suh — i po 
zimi raste kruh (“Gradišće " kalendar 1985: nepaginirano; 1987: nepaginirano; 1988: 26; 
1990: nepaginirano; 1991: 27). Usto u Gradišću vjeruju da sunčano vrijeme na Sv. Martina 
navješćuje oštru zimu: Ako Sv. Martin puno sunca ima, rado dojde jaka zima (“Gradišće " 
kalendar 1985: nepaginirano; 1987: nepaginirano; 1988: 26; 1990: nepaginirano; 1991: 
27)*. Ako je pak o blagdanu sv. Martina oblačno vrijeme, vjeruju da će vrijeme u zimi koja 
slijedi biti nestabilno: Oblačan dan na Martinju kaže na nestalnu zimu (“Gradišće " kalen- 
dar 1950: nepaginirano; 1953: 24). S podatcima u Kalendaru u potpunosti se slažu i izvorni 
govornici, pa sam u Frakanavi u srednjem Gradišću zabilježila: U6blačan dćn na Marlinju 
kaže na nćstalnu zimu. Sukladno vjerovanje zabilježeno je i kod Slovenaca: Sv. Martin 
oblake preganja, nestanovitno zimo napravlja (Kuret 1989: 120). Hrvati Toti u Budžaku 
južno od Balatona u Mađarskoj, koji su govorili slavonskim dijalektom?, vjerovali su da 
hladno Martinje donosi vlažnu zimu. Odatle poslovica Ako je guska na Martinje na ledu, 
na Božić bit će na blatu (usp. Franković 2012: 177). U hrvatskom pak Prekodravlju u Goli 


5 


Vred(a) je stari hrvatski vremenski prilog u značenju “odmah ili “uskoro. 

* Zabilježeni prilog vrijeda u gradišćanskohrvatskim ikavsko-ekavskim govorima glasi vrieda (s promje- 
nom /e/ > /ie/ ekavskoga dugoga jata. 

"U većini se kalendara bilježi to isto, s neznatnim jezičnim promjenama, npr. Kad nam Martin mrzao čas 
donese, onda neka vrijed i snigom trese, ali suhim, nikad ne mokrim (“Gradišće kalendar 1985: nepaginirano; 
1987: nepaginirano; 1990: nepaginirano). 

š Slovenci pak vjeruju da će, ako je lijepo vrijeme o blagdanu sv. Martina, za tri dana biti ružno: Ako je na 
Martinje lepo, bo za tri dni grdo (usp. Kuret 1989: 120). 

* Totski Hrvati više ne postoje. U potpunosti su pomađareni. 

obično pamte lijepo vrijeme, o blagdanu sv. Martina, pa vele: Martinjsko vreme je lepo 
(usp. Večenaj i Lončarić 1997: 177). 

U trećoj su skupini poslovice koje se odnose na ljudske djelatnosti. Najčešće govore 
o lovostaju koji počinje s blagdanom sv. Martina. Česte su u čakavskim i temeljno ča- 
kavskim govorima u ogulinskom kraju, npr. u Oštarijama Svieti Martin - puška na klin, 
odnosno Svićti Mlrtin - pušku na klin. U gradu Ogulinu rabi se fonološka inačica Svćti 
Martin - pišku na klin. Novoštokavci ikavci u senjskom zaleđu tu poslovicu još proširuju 
naznakom da prestaju poljodjelski radovi, pa npr. u Bunjevci u Veljunu Primorskom go- 
vore Svćti Mdrtin piišku na klin, vola potpod, a jaram nd pod, tj. vola u štalu, a jaram na 
štalski tavan.'“ Etnologinja Marijana Belaj zabilježila je na tom terenu manje-više isto, tj. 
Sveti Martin, pušku na klin, vole pod pod, jaram na pod (usp. Belaj 2009: 237). 

U drugoj podskupini treće skupine su poslovice koje govore da se o ovom blagdanu 
proizvodi slanina i loj. Zato u Sikirevcima u Slavoniji imaju poslovicu Sveti Martin, slani- 
na na klin (usp. Marković 1986: 108). Ista je poslovica zabilježena u bunjevačkih Hrvata 
u Čavolju u mađarskom dijelu Bačke: Martin, slaninu na klin (usp. Franković 2012: 176). 
Na području donjih Poljica kraj Omiša umjesto svinja uzgajaju ovce i koze, pa odatle po- 
slovica Mratinska nojca vadi iz brava lojca (usp. Geić 1991: 76). 

Osim u hrvatskim pučkim uzrečicama, poslovicama i vjerovanjima, sveti je Martin 
zastupljen i u beletristici. Hrvat iz austrijskoga Gradišća, književnik Augustin Blazović 
u svojoj je manjinskoj zajednici, a i općenito u hrvatskom narodu, među inim poznat kao 
hagiograf , a također i kao pisac povijesnih drama motiviranih životopisima svetaca. Bu- 
dući da je sv. Martin zaštitnik pokrajine Gradišće i Željezanske biskupije, nije neobično 
što je među takovim Blazovićevim djelima i hagiografska drama o životu svetoga Martina, 
naslovljena “Biškup protiv volje". Temelji se na povijesnim činjenicama, pa je to ujedno i 
djelo o neslavnom kraju cara Magnusa Maximusa, kojemu je sveti Martin prorekao da će 
tragično završiti ako ne promijeni način života. Nije ga poslušao, pa se dogodilo što mu je 
sv. Martin prorekao. Ubijen je po Teodozijevu nalogu 388. Ta je Blazovićeva drama prvi 
put objavljena 1985. (usp. Benčić 2010: 114.). 

Na srednjoeuropskom se prostoru blagdan svetoga Martina često smatrao neslužbenim 
završetkom predadventskoga razdoblja, tj. graničnim danom prije početka adventskoga 
posta. Zbog toga se na taj dan podrazumijevalo obilnije jelo i piće. S tim je povezano i ob- 
vezno blagovanje guske kao slasnijega mrsnoga jela. Na taj je način u pučkoj predaji guska 
postala jedan od simbola koji se vežu uz sv. Martina. U Varaždinu npr. kažu: Martinsku 
gosku bumo jeli (usp. Lipljin 2002: 391). Guska je npr. važna totskim Hrvatima u Bud- 
žaku, južno od Balatona u Mađarskoj, koji su govorili da će cijele godine biti gladan onaj 
tko na Martinje ne jede gusku (usp. Franković 2012: 176). U slovenskoj tradiciji nalazimo 
sukladno pučko poimanje blagdana sv. Martina: “Po prvotnih cerkvenih predpisih pa je bil 
god sv. Martina na pragu adventnega posta, kakor je pust na pragu štiridesetdnevnega posta. 
Nič ni bolj naravnega, kot da Cerkev pred začetkom strogega postnega časa dovoli tudi obilne 
pojedine! Tako so stare poganske jesenske gostije ostale in zato dobile nov smisel. Martinovo 


"U hrvatskoj starini riječ pod rabila se u značenju “potkrovlje, tavan', a susreće se još uvijek u tom znače- 
nju u pojedinim hrvatskim mjesnim govorima. Sukladno tomu, prostor ispod tavana je potpod. 

je torej res nekak jesenski pust" (Kuret 1989: 110-111). Pritom je upravo guska obredno jelo 
tih “jesenskih poklada" (usp. Kuret 1989: 110). Izbor upravo te životinje za bogati martinj- 
ski stol Niko Kuret ovako objašnjava: “Odkod “Martinova* gos? Tudi v severnih deželah 
(Nemčiji, Skandinaviji) je pečena gos na Martinovo obvezna jed, prav tako v naši avstrijski 
soseščini. Gos se je že zgodaj pridružila sv. Martinu. Bila je po vsej verjetnosti daritvena žival 
pri poganskih jesenskih obredjih" (Kuret 1989: 112). Dalje nastavlja: “V vinskih deželah se 
je goski, kakokor že omenjeno, pridružilo vino, ki prav ta čas dozori (...) Povezava z Mar- 
tinovim je rodila legendo, da je sv. Martin vodo spremenil v vino kakor Kristus v galilejski 
Kani" (Kuret 1989: 112). O blagdanu sv. Martina slavio se završetak žetve: “Čim obilnejša 
je bila žetev, tem boljša je veselica" (Kuret 1989: 111). Žetvena zahvalnica obuhvaćala je i 
zahvalu za obavljenu berbu grožđa, upravo u vrijeme dozrijevanja mošta u vino: “Posebno 
slovesno je martinovanje v vinskih krajih, zakaj o Martinovem se je novi mošt že spremenil v 
novo vino" (Kuret 1989: 111). Upravo je zbog toga izvan vjerskoga konteksta i u Hrvata sveti 
Martin najviše poznat kao vinski svetac. U Novom Vinodolskom kažu: O Mdrtinji se otdiče 
mlado vino (Sokolić-Kozarić i Sokolić-Kozarić 2003: 129), a bunjevački Hrvati u Bačkoj 
imaju uzrečicu Posli Martina, dobra su vina (usp. Franković 2001: 106). U početku je 
običaj blagoslivljanja vina bio vjerski običaj o blagdanu sv. Martina, kao što je npr. vjerski 
običaj blagoslivljanja polja o blagdanu sv. Marka. Budući da Hrvati u Gradišću rabe glagol 
svetit u značenju “blagoslivljati', u Bielom Selu u sjevernom Gradišću u Austriji kažu: 
Na Marti nju vino se svičti. Sukladne se potvrde mogu čuti i drugdje među Hrvatima u 
Gradišću, osobito od starijega naraštaja. Pomurski Hrvati u Sumartonu, Pustari, Serdahelu 
i Mlinarcima u Mađarskoj također o blagdanu sv. Martina blagoslivljaju mlado vino, pa 
stoga kažu: Sveti Marten okrsti vino (usp. Balažin 1998: 62; Franković 2001: 106). Poslije 
je taj vjerski običaj u mnogim krajevima zamijenjen pseudovjerskim običajem tzv. “kršte- 
nja" vina koje obavlja osoba u kostimu sv. Martina biskupa. Iz Srednje je Europe taj običaj 
prihvaćen i u Hrvatskoj, ponajprije sjeverozapadnoj, a posljednjih se desetljeća proširio i 
na ostale hrvatske krajeve, među inim i kao turistička atrakcija i dodatno sredstvo zarađi- 
vanja novca. Taj pseudovjerski običaj u sjeverozapadnoj Hrvatskoj dobro ilustrira idući 
opis, koji je zabilježen u Varaždinu: S 'ako I'eto za Martinje, kakti b Jiškup b 'oga B 'akuša, 
po lokđlima k'rstim mošta vu vino, a sćim ga ne pijem, pa su me pitali k'ak to, a jd sem 
j'im r'ekel da i pop d'ecu krsti, a v principu j ih ne dela (Lipljin 2002: 391). Ponekad je 
u zapisima teško razlikovati vjerski običaj blagoslivljanja mladoga vina od pseudovjerske 
atrakcije, kao npr. u primjeru iz Gole u Prekodravlju Na Martinje se krsti mošt vu vino 
(usp. Večenaj i Lončarić 1997: 177). Da sveti Martin nije “vinski svetac" samo na sred- 
njoeuropskom prostoru nego i na mediteranskom, pokazuje hodonim Svčta Martinela kao 
podsmješljivo ime ulice u gradu Hvaru. Riječ je o ulici u kojoj su stanovale žene sklone 
piću (usp. Benčić 2013: 432). 

Mogu biti zbunjujući nazivi, frazemi i rugalice u kojima je ime Martin sinonim za 
smetenjaka, pa čak i budalu i sl. Tako je npr. na Cresu antroponim Martin apelativiziran, a 
tako dobiveni apelativ martin rabi se u značenju “nespretan čovjek? i “nepopravljiv čovjek?. 
Potonje se može usporediti s češkim nazivom martinek u značenju “razuzdan, raspušten čo- 
vjek" (usp. Skok 1972: 379). Za kukca neugodnoga vonja i u standardnom se jeziku rabi na- 

ziv smrdljivi martin (Pentatome baccarum). Bunjevački Hrvati u Bačkoj rabe frazem činiti 
koga Martinom u značenju “varati, praviti koga budalom'. Rabi ga npr. književnik Ivan 
Petreš iz mađarskoga dijela Bačke u svom dramskom djelu Sretan lov. Petreš piše: Pušku 
nije imo kod sebe ... ama ne čini me Martinom, valda neće štapom loviti (usp. Vulić 2009: 
46). U opuzenskom se npr. govoru rabi frazem /ini Martin u značenju “lijen čovjek? (usp. 
Menac-Mihalić 2005: 227). Osobito je u Hrvata poznat frazem Martin u Zagreb, Martin iz 
Zagreba u značenju “neobavljen posao*. Osim u standardnom jeziku, susreće se i u brojnim 
mjesnim govorima, npr. u Varaždinu M 'artin v Zdgrep, Martin z Zdgreba (usp. Liplljin 
2002: 391), u Đurđevcu u Podravini Mlirtin v Zagreb, Mirtin Zagreba (usp. Maresić i Mi- 
holek 2011: 332), u Kloštru Podravskom Mirtin v Zagreb, Martin Zagreba (usp. Maresić i 
Menac-Mihalić 2008: 125), u Križevcima Martin v Zagrep, Martin Zagreba (usp. Maresić 
i Menac-Mihalić 2008: 125), u Čabru u Gorskom kotaru M 'artin v Z'a:greb, M 'artin zes 
Z'a:greba (usp. Malnar 2002: 126), u Lovreću u Dalmatinskoj zagori i u Šibeniku Martin 
u Zagreb Martin iz Zagreba (usp. Menac-Mihalić 2005: 227), u Splitu Martin u Zagreb, 
Martin i(z) Zagreba (usp. Menac-Mihalić i Menac 2011: 99). U Varaždinu je poznata ru- 
galica S'inek Mart 'inek, sltvarof br 'at, sl'ive bi jel, da bi je mel (usp. Lipljin 2002: 391). Tu 
zbunjujuću uporabu imena sv. Martina slovenski istraživač Kuret tumači činjenicom što se u 
pretkršćansko doba u studenom obilježavao nekakav vid žetvene zahvalnice s pijančevanjem 
i lakrdijanjem: “Vse šege in navade, ki so se nabrale okoli Martinovega, se pač ujemajo z ljud- 
skim rekom, da je Martinovo “jesenski pust?. Da je res tako, je pripomogel tudi zgodovinski 
razvoj. Sv. Martin sam pri tem nima deleža. Karkoli se pri martinovanju godi, vse je znatno 
starejšega izvora. Spet je bilo namreč tako, da je priljubljen svetnik, čigar god je postavila 
Cerkev v primeren čas, moral prevzeti pogansko praznovanje in šege, ki jih ni bilo moči 
zareti. V novembro so pogani našega podnebnega pasu obhajali nekak praznik v zahvalo za 
letino" (Kuret 1989: 108). Krsna slava sv. Martina u pravoslavaca također ima korijene u tim 
poganskim slavljima u studenom. Odatle u pravoslavaca i naziv mratinštak za onoga koji 
ima krsnu slavu na Mratin dan, tj. za onoga čijem je rodu zaštitnik sv. Martin (usp. Brodnjak 
1993: 291). U pojedinim se hrvatskim krajevima koji su duže bili u kontaktu s pravoslavcima 
također pojedini sveci slave kao zaštitnici pojedinih rodova. Tako npr. u Prološcu kod Imot- 
skoga svetoga Martina “kao svoga zaštitnika slavi pleme Maršića. Sv. misa za njih je u 9 
sati. Poslije sv. mise navrate u župnu kuću, počaste se i daruju župnika? (Pezo 1998: 175). 

Potonji primjeri pokazuju kako u hrvatskim narječjima, dijalektima i mjesnim govori- 
ma usporedno supostoji nazivlje i frazemi koji su izravno vezani uz sv. Martina, njegovo 
štovanje i blagdan, s nazivljem, frazemima i rugalicama koji su formalno proizašli iz sve- 
čeva imena, a sadržajno su vezani uz poganski običaj iz pretkršćanskoga vremena koji se 
obilježavao u istom dijelu godine. 

ABOUT FOLK NAMES OF ST. MARTIN'S DAY, AND ST. MARTIN'S DAY 
TERMINOLOGY IN CHAKAVIAN, SHTOKAVIAN, AND KAJKAVIAN DIALECTS 


Summary 


This paper analyzes folk names of the feast of St. Martin on a wider range of Croatian 
speaking areas, that is to say, in Chakavian, Shtokavian, and Kajkavian dialects, including 
the Croatian diaspora. 

Festive names are primarily analyzed from a dialectological point of view, within the 
frame of individual Croatian vernaculars and dialects. It also analyzes a part of the termi- 
nology derived from a festal name, or from a saint*s name. In addition the paper analyzes, 
from an ethno-linguistic standpoint, idiomatic phrases (phrasemes), sayings and proverbs, 
as well as individual toponyms motivated by the saint's name. The analysis is mostly based 
on the material that the author of the paper collected during her personal field research, and 
to a lesser extent on examples excerpted from literature. 


Key Words: Saint Martin, festal names, St. Martin s Day terminology, idiomatic phras- 
es, proverb, saying, Chakavian, Shtokavian, and Kajkavian dialects 


SUI NOMI POPOLARI CHE SI RIFERISCONO ALLA FESTA DI SAN MARTINO E I 
CORRISPETTIVI TERMINI NEL DIALETTO CIACAVO, STOCAVO E CAICAVO 


Riassunto 


Nel presente lavoro sono analizzati i nomi popolari che si riferiscono alla festa di san Mar- 
tino in tutto il territorio linguistico della Croazia, ovvero in dialetto ciacavo, stocavo e caicavo, 
incluse le parlate dei Croati che vivono fuori dalla patria. Questi termini vengono innazitutto 
analizzati dal punto di vista dialettale, come parti di alcuni dialetti e parlate croate. Sono, inoltre, 
esaminati i termini che derrivano dal nome della festa oppure dal nome del santo. Dal punto di 
vista etnolinguistico sono analizzati i modi di dire e i proverbi, ed alcuni toponimi che derrivano 
dal nome del santo. L'analisi si basa in gran parte sul corpus che e risultato dei lavori sul campo 
condotti dall?autrice, e in parte sugli esempi tratti dalla bibliografia. 


Parole chiave: san Martino, nomi legati alle festivitd, nomi legati alla festa di san 
Martino, modi di dire, proverbi, dialetto ciacavo, stocavo e caicavo 


Podaci o autoru: Dr. sc. Sanja Vulić profesorica je na Odjelu za kroatologiju Hrvatskih 
studija Sveučilišta u Zagrebu. Predaje Hrvatsku dijalektologiju; Jezik Hrvata u dijaspori; 
Čakavsku književnojezičnu baštinu; Tvorbu riječi u hrvatskom jeziku; Suvremenu hrvatsku 
književnost u staroj dijaspori i Hrvatski tisak u dijaspori. 

e-adrese: svulic(Ahrstud.hr; sanja.vulicc(ogmail.com; mob.: 098/ 9044425 


110 


